
ACTA 


COMMENTARIUM OFFICIALE 


ACTA PII PP. X 


LITTERAE APOSTOLICAE 
I. 


SUPERIORI PRO TEMPORE SANCTUARII B. M. VIRGINIS DE “ POUPSIS ” IN DIOE- 
CESI HIERACENSI (GERACE) TITULUS PRAELATI DOMESTICI IN PERPETUUM 


CONCEDITUR. 
PIUS PP. X. 


Ad perpetuam rei memoriam. — Constat apprime Sanctuarium de 
Poupsis appellatum in dioecesi Hieracensi extans, inter sanctiora ac 
vetustiora totius Calabriae iure meritoque accenseri posse. A Decessore 
enim Nostro Sancto Silvestro Papa, uti fertur, in honorem Virginis ere- 
ctum, labentibus saeculis a Romanis Pontificibus, atque Archiepiscopis 
et Episcopis auctum ornatumque fuit, et mirificis artis operibus conspi- 
cuum, ad nostra usque tempora quasi perenne monumentum Calabriae 
regionis, germanas fidem devotionemque luculente ‘testatur. Illuc innu- 
merae turmae fidelium, gratiarum sequestrae Virginis opem implorantium, 
confluere solent quotannis; sed nuper Sanctuarium idem gravi damno, 
immanis terraemotus vi perculsum, supremum in discrimen venit, et 
Cleri populique ope indiget, ut reficiatur et instauretur. Nos vero quibus 
nobilis Calabra terra summopere cordi est opem prope certam foventes, 
futurum ut Sanctuarium idem brevi ad pristinum splendorem redeat, ut 
perinsignis aedis Virginis de Poupsis, quantum est situm in Nobis, sin- 
gulari Pontificiae voluntatis significatione, provehendo decori consula- 
mus, votis quoque annuentes Antistitis Hieracensis, qui utpote Supra- | 
superior in eodem Sanctuario supremam auctoritatem exercet, Apostolica 
Nostra auctoritate, vi praesentium, perpetuum in modum concedimus, 
ut hodiernus Superior et alii in posterum Superiores, ipsius Sanctuarii 
Virginis de Poupsis in dioecesi Hieracensi, ad nutum Episcopi eligendi 
et vocandi ad munus praefatum arbitrio illius Antistitis duraturum, An- 

tistitum Urbanorum, idest domesticorum Praelatorum titulo ac digni- 
tate, ipso dumtaxat durante munere, polleant. Itaque hodiernis aliisque 
ad nutum Episcopi designandis in posterum, memorati Sanctuarii supe- 
rioribus, quousque in munere permaneant, pariter per praesentes, Apo- | 
stolica auctoritate veniam tribuimus, ex qua ipsi violaceas vestes induere, | 
atque etiam in Romana Curia, lineum amiculum manicatum sive Roche- 
tum gestare licite possint ac valeant, atque fruantur, utantur singulis 
quibusque honoribus, privilegiis, praerogativis, indultis quibus alii eccle- | 
siastici viri hae dignitate aucti fruuntur, utuntur, vel uti frui possunt ac 
poterunt. Verum expresse praecipimus ut superiores iidem, quum qua- 
vis de causa vel ab officio gerendo amoveantur, vel ab ipso sponte 
abdicent, haud amplius, ulla unquam ratione, huiusmodi domestico- 
rum Praelatorum titulo atque insignibus uti praesumant. Decernen- 
tes praesentes litteras firmas, validas atque efficaces existere et fore, 
suosque plenarios et integros effectus sortiri et obtinere, illisque ad 
quos spectat et spectare poterit, in omnibus et per omnia plenissime 
suffragari, sicque in praemissis per quoscumque iudices ordinarios et 
delegatos iudicari et definiri debere, atque irritum et inane, si secus 
super his a quoquam, quavis auctoritate, scienter vel ignoranter conti- 
gerit attentari. Non obstantibus Nostra et Cancellariae regula de iure 
quaesito non tollendo, aliis Constitutionibus et ordinationibus Aposto- 
licis ceterisque speciali licet atque individua mentione et derogatione 
dignis, in contrarium facientibus quibuscumque. . 

Datum Romae apud S. Petrum sub annulo Piscatoris, die tv Maii 
mcmx, Pontificatus Nostri anno septimo. 


R. Carp. Merry DEL VAL, 
L. *& S. a Secretis Status. 


II. 

EMINENTISSIMIS VIRIS 8S. R. E. CARDINALIBUS GEORGIO KOPP, EPISCOPO WRA- 
TISLAVIENSIUM, ANTONIO FISCHER, ARCHIEPISCOPO COLONIENSIUM CETE- 
RISQUE ARCHIEPISCOPIS ET ’EPISCOPIS REGNI BORUSSICI FULDENSEM CON- 
VENTUM CELEBRATURIS. 


PIUS PP. X. 


Dilecti Filii Nostri ac Venerabiles Fratres, salutem et apostolicam 
benedictionem. — Fuldensem de more acturi Conventum quo sitis ani- 
mo comparati, satis declarant plenae amoris et observantiae litterae ad 
Nos datae die xxi proxime lapsi mensis Augusti. Rati enim eam esse con- 
dicionem temporum, quae singularem postulet sacrorum Antistitum 

vigilantiam atque solertiam, nihil opportunius censuistis quam Caroli 
Borromaei praeclara exempla vobismetipsis imitanda proponere, simul- 
que habere prae oculis quae nuperrimis encyclicis Litteris de Sancto 
illo Viro fuse monuimus. Cuius exempli luce vobis ad intuendum con- 
stituta, vix est cur nova studiis vestris adiciantur incitamenta ut, fune- 
stos huius aetatis errores a commisso vobis grege arceatis, ut foveatis 
pietatem, ut populi mores ad christianae vitae instituta conformandos 
curetis. Quapropter nihil dubitantes quin vestrae congressiones dignum 
explorata prudentia vestra et exspectatione Nostra habiturae sint exitum, 
clementissimum Deum vehementer precamur, ut vos in proposito san- 
cto confirmet, Nobiscum et cogitando et agendo arctius usque coniun- 
gat, impavidos efficiat catholicae Fidei adsertores disciplinaeque vindi- 
ces, quo possitis de religione ac de populo vestro, sicut antea, mereri 
quam optime. Quae omnia ut pro votis cedant, Apostolicam Benedictio- 
nem, paternae dilectionis testem, vobis, dilecti Filii Nostri ac Venerabi- 
les Fratres, et fidelibus vigilantiae vestrae concreditis peramanter in 
Domino impertimus. 

Datum Romae apud S. Petrum, die 1 mensis Septembris mpccccx, 
Pontificatus Nostri anno octavo. 


R. Carp. MERRY DEL VAL, 
L. +R S. a Secretis Status. 


AD MINISTROS GENERALES TRIPLICIS FRATRUM MINORUM FAMILIAE 
DIONYSIO SCHULER, DOMINICO REUTER, PACIFICO A SEIANO . 


PIUS PP. X 


AD PERPETUAM REI MEMORIAM. 


Dilecti Filii, salutem et apostolicam benedictionem. — Paucis ante 
diebus, ex occasione saecularium solemnium ob memoriam Franciscalis 
Ordinis instituti, Apostolicas Litteras « Septimo iam pleno saeculo » edi- 
dimus in eum quidem finem, ut fraternam concordiam, quae inter tres 
Ordinis vestri familias intercedere debet, apte confirmaremus. Nunc, 
eiusdem concordiae studio adducti, ad ea revertimur, quae per ipsas illas 
Litteras vel declaravimus ve! decrevimus, quo nempe mens et voluntas 
Apostolicae Sedis in hoe argumento illustretur magis et pateat. Quas 
enim contentionum conviciorumque causas aut humanae cupiditates sub 


! Improbantur dicta in quodam Memoriali. Eius auctores humiliter se subie- 
cerunt. 

specie recti aut opinionum errures afferre consueverunt, eas omnes rese- 
cari de medioque tolli iam tandem oportet. Igitur, habentes rata quae- 
cumque a Nobis in iisdem, quas memoravimus, Apostolicis Litteris defi- 
nita, constituta, concessa sunt, haec praeterea documenta praeceptaque 
Nostra inviolate ab omnibus in perpetuum custodiri volumus. 

J. Etsi beatus Franciscus simplici Fratrum Minorum nomine sodales 
Ordinis sui nominavit, id tamen minime prohibuit, quominus, Ordine 
Franciscali in duas primo, in tres deinde Familias canonice diviso, hae 
Familiae peculiarem appellationem, nomini Fratrum Minorum additam, 
invenirent, qua nimirum inter se facile distinguerentur: quod cum mente 
Seraphici Patriarchae pugnare, nemo sine temeritate dixerit. 

II. Minores Conventuales profecto, ut corpus distinctum, ante an- 
num MDXxvII non extiterunt: sed pariter Minores a Regulari Observantia, 
ut corpus distinctum, ipso dumtaxat anno ac die, quo Conventuales, 
legitime esse coeperunt. Ante editam a Leone X Constitutionem « Ite 
et vos, » quae quidem prodiit die xxrx maii anno mpxvil, non ex Con- 
ventualibus tantum, nec ex solis Observantibus constabat Ordo Mino- 
rum; sed ex utrisque. Ipse Leo X in ea Constitutione Fratres « Regulam 
ipsam B. Francisci pure et simpliciter observantes » inter se copulans, 
« ex quibus omnibus supradictis, inquit, wnwm corpus insimul facientes, 
eosdem ad invicem perpetuo unimus ». Quod factum attingens, Leo XIII 
affirmat: « Aliorum ab aliis secessione facta, hinc Observantes orti, illine 
Conventuales... Ex prioribus iis Fratrum Capulatorum Familia coalita, 
divisio tripartita consecuta est ». 

III. Nec vero fas est a Conventualibus nomen propriamque rationem 
abiudicare Fratrum Minorum, quasi Regulam Sancti Francisci in ma- 
ximis quibusdam rebus non observent. Iniurium hoc est iis religiosis 
viris, qui, licet in quibusdam Regulae Seraphicae capitibus, ex venia 
Sedis Apostolicae, mitiorem sequantur disciplinam, praecepta tamen con- 
siliaque, in quibus ipsius Regulae summa consistit, numquam non obser- 
varunt. Quod si legitimus usus privilegii aut indulti, religiosam aliqua 
ex parte mitigantis Regulam, degenerem sancti cuiuspiam Conditoris 
prolem argueret, iam haud facile religiosum Ordinem reperires, cuius 
sodales, sive antistites sive alumni, se iure semper Auctoris sui filios 
praedicare possent; quandoquidem saepe fit, ut indulgentia Sedis Apo- 
stolicae indigeant, quae Regulae rigorem temperet. Hoc plurima Apo- 
stolicae Sedis acta, tum vetera tum recentia, confirmant; ex quibus 
apparet huiusmodi indulta Observantibus quoque et Capuccinis ipsis 
haud raro tributa esse, atque illa non.modo sodalibus singulis aut coe- 
nobiis, sed etiam certis provinciis et ad tempus universae eorum Fami- 

liae, idque in causa paupertatis atque in tractatione pecuniarum: nec 
tamen quisquam propterea suspicatus est ipsos vere Fratres Minores, 
quales fuissent, esse desiisse. 

IV. Quod autem Minores Capuccini e Minoribus Regularis Obser- 
vantiae orti sunt, non idcirco inferioris conditionis sunt habendi, mul- 
toque minus Fratrum Minorum pura simplicique appellatione privandi. 
Ipsi enim non alii sunt, quam Franciscani sodales, qui, quum Regulae 
Seraphicae observantiam in sinu Familiae Observantium communiter 
usque a principio inivissent, eam ipsam deinde continuare cum severioris 
disciplinae studio instituerunt, coalescentes seorsum in corpus Minori- 
ticum, canonice constitutum et Apostolicae Sedis auctoritate recognitum, 
sub Capuccinorum cognomine. 

V. Plena temeritatis est ea sententia, illud recte argumentando col- 
ligi, beatum Franciscum unius tantum Familiae Minoriticae, nempe Fra- 
trum a Regulari Observantia, legitimum seu authenticum esse parentem; 
nec minus temerarie contenditur, si tres Familiae proprium unaquaeque 
cognomen adhibere deberent, hoc sequuturum, nullam ex tribus Familiis 
Franciscanis, quae hodie exstent, a Francisco profectam esse, propte- 
reaque Ordinem Franciscanum veri nominis iam interiisse: quae quidem 
eo spectant ut inferatur, nec beatum Franciscum Conventualium et Ca- 
puccinorum esse legitimum seu authenticum Patrem, et harum Fami- 
liarum neutram verum esse Franciscalium Ordinem. 

VI. Iniuriosum est in Conventuales et Capuccinos, negare ipsos in 
Primo Ordine numerari eodem prorsus pacto ac Sodales Regularis Obser- 
vantiae , propterea quod priores illi pontificiis utantur indultis, alteri 
autem non admodum obsequantur Francisco, qui alumnos instituti sui 
omnes uni Ministro Generali parere iusserit. 

VII. Persuadere autem velle, Familiam Fratrum Minorum Regularis 
Observantiae esse unicam, cuius perpetuitas vitae legitimae inde a beato 
Francisco ad hance diem et historiae monumentis et iuris argumentis 
ostendi possit, contumeliosum est in duas reliquas Franciscalium Fami- 
lias, ipsarumque iuri, ab Apostolica Sede sancito, contrarium; quo iure 
usque ad Seraphicum Conditorem sine ulla intermissione revehuntur. 

- VIII. Item falsa et duabus aliis Minorum Familiis iniuriosa sunt 
illa: vel successionem non interruptam pristini Minorum Ordinis tan- 
tummodo in Familia Fratrum Regularis Observantiae atque in serie Mi- 
nistrorum eius Generalium inveniri, vel successorem Sancti Francisci 
legitimum, ob non interruptam decessorem seriem, nullum esse nisi Mi- 
nistrum Generalem totius Ordinis Fratrum Minorum, seu Regularis Ob- 
servantiae. 

IX. Quod si apud quemvis religiosorum Ordinem in duas pluresve 
Familias aut Congregationes canonice divisum, quae, quum unam eamn- 
demque Regulam servent, Constitutiones tamen sequuntur monastica 
austeritate dispares, isti, quos hie improbamus, spiritus valerent, pro- 
fecto passim increbrescerent exempla fratrum, pertinaci studio inter se 
de primatu Congregationum, de diynitate antistitum, de hereditate ac 
successione Auctoris sui contendentium, magna cum offensione christia- 
nae plebis, maiore cum iactura christianae humilitatis, caritatis frater- 
nae, religiosaeque disciplinae. — Igitur, de quolibet religiosorum Ordine, 
canonice diviso in plures Familias, quae unam eamdemque Regulam 
secundum suas quaeque Constitutiones observent, haec edicimus, in legi- 
tima Ordinis pristini seu indivisi stirpe omnes numerandos esse sodales, 
quotquot sunt e variis Familiis, in quas is ordo divisus rite fuit; eorum- 
que summos moderatores habendos omnes esse pari iure veros Patris 
legiferi successores, utpote successione numquam interrupta ab eo pro- 
fectos; atque ipsos, etiam quum eorum unus ab alio deberet suae crea- 
tionis ratihabitionem petere, sui iuris seu autonomos inter se fuisse, 
plenamque auctoritatem et iurisdictionem in suos quemque subditos 
exercuisse. 

X. Licet tres Minorum Familiae, quemadmodum hodie sunt cano- 
nice constitutae, antiquiores non sint saeculo xvi; omnes tamen eodem 
pacto ac pari iure « habent originem seu principium realiter et cum 
« effectu computandum a tempore primaevae et originalis institutionis 
« Regulae Seraphicae sine aliqua interruptione seu divisione, per veram 
« lineam rectam numquam interruptam », uti solemniter a decessoribus 
Nostris, Leone X, Clemente VIII, Paulo V, Urbano VIII, Clemente XII 
et a Nobis ipsis in causa Observantium, Reformatorum et Capuccinorum 
declaratum est; quae declarationes etiam Conventualibus pleno iure 
suffragentur. 

XI. Itaque nullo pacto tolerandum est quod asseritur: « Duo vel 
« tres Ministros Generales Minorum non posse eodem tempore esse et 
« haberi veros legitimosque successores Sancti Francisci, nisi manifesta 
« ipsius praescriptione contempta, quemadmodum non licet simul esse 
« duos vel tres Pontifices Maximos, eosque haberi Vicarios lesu Christi 
« et successores Sancti Petri, quum Christus ipse aperte iusserit unum 
« Ecclesiae suae praeesse Pastorem ». Hoc asserendo, primum magna 
fit eeclesiastici iuris cum divino confusio; deinde perniciosus error admit- 
titur exaequando successioni Pontificum in Cathedra beati Petri succes- 
sionem antistitum in supremo regimine Ordinum Religiosorum; quum 
quidem huius successionis vis omnis ab auctoritate manet Apostolicae 

Sedis, cuius concessu Ordines Religiosi non solum habent, quidquid 
iuris habent, sed hoc omnino ut sint, successio autem Pontificum Ro- 
manorum Iesu Christi ordinatione nitatur. 

XII. Tribus Familiis Minoriticis itemque singulis ipsarum alumnis 
aptanda perpetuo sunt ea verba, quibus S. Congr. Concilii, quum causa 
ageretur de Tertio Ordine, usa est, quaeque deinceps Benedictus’ XIV. 
in Litteris Apostolicis « Laudabile » die 1 Augusti mpccxLv adhibuit: < Fa- 
« cultatem hance potestatemque Tertium Ordinem Poenitentiae instituendi 
«iis omnibus tributam fuisse, qui divi Francisci, horum omnium Pa- 
« rentis, legitimi Filii sunt et veri Successores, quoque demum nomine 
« nuncupentur, sive Minores Observantes, sive Excalceati, sive Recollecti, 
« sive alio atque alio, eousque porrectum fuit, ut Minoribus etiam Ca- 
« puccinis facultas illa tributa fuerit ». Idque recte: siquidem omnes pari 
iure Franciscales sunt. Quod si Apostolica Sedes singulos ipsos fratres 
veros Sancti Francisci successores agnoscit, dolendum sane, tam mul- 
tum diuque de his rebus disceptatum esse eo consilio, ut una Familia 
Minoritica supra ceteras attolleretur. 

XIII. Ea verba Constitutionis « Felicitate quadam » de Fratribus 
Regularis Observantiae: « Qui concessu Sedis Apostolicae antecedunt 
«loco et honore ceteros, quique Fratrum Minorum merum nomen a 
« Leone X acceptum retinent » itemque illa « Ministrum Generalem totius 
« Ordinis Minorum, uti ius est, vocant » non ita interpretanda sunt, 
tamquam primatum illius Familiae Minoriticae in reliquas duas significent, 
aut quasi indicent ipsam solam in possessione esse non interruptae 
Sancti Francisci successionis, verum ut haec denotent: in numerandis 
legitime Familiis Minoriticis primo loco Familiam Regularis Observan- 
tiae numerari debere; Ministrum eius Generalem duobus aliis Ministris 
Generalibus Minoriticis in coetibus sacrisque publicis praecedere; eumdem 
honoris causa rite posse et appellatione uti Ministri Generalis totius 
Ordinis Minorum, et sigillum adhibere quod hunc ipsum titulum impres- 
sum habeat. 

XIV. Nomen merum Fratrum Minorum Fratribus Regularis Obser- 
vantiae certe Leo X dedit, idque, ut datum a Decessore fuerat, Leo XIII 
confirmavit. Sed utriusque Pontificis non ea mens fuit, ut huiusmodi 
appellatio nullum umquam appositum admitteret, etiam si ad vitandam 
ambiguitatem videretur necessarium; eoque minus, ut ipsa in instru- 
mentum verteretur inanis gloriae ad sodales ceterarum Familiarum depri- 
mendos. Etenim Leo X Fratribus, de quibus loquimur, facultatem qui- 
dem fecit , non necessitatem imposuit utendi eo mero nomine: nam, 
quum eos solemniter nuncupasset Fratres Minores Sancti Francisci Re- 

gularis Observantiae, nihilominus liciturum eis dixit, vel simul vel di- 
siunctive, usurpare hunc titulum, id est expresso tacitove cognomine 
Regularis Observantiae. Vix autem attinet dicere, hoc titulo non solum 
significari disciplinae laudem eorum sodalium propriam, sed etiam pecu- 
liarem notam, quae ipsos a ceteris Fratribus Minoribus distingueret. — Id 
vero, nee aliud quidquam, voluisse Leonem X ex eo apparet, quod ipse 
paucis diebus post editam Constitutionem « Ite ef vos, » in Litteris Apo- 
stolicis « Cum in honorem » die vi Iunii mMpxvu, ac deinceps in aliis plu- 
rimis Fratres Minores quos coniunxerat, eos Fratres Minores appellat 
Regularis Observantiae, vel de Observantia, vel Ordinis beati Francisci 
Regularis Observantiae. Praeterea, Fratres commemorans duplicis Fami- 
liae Minoriticae ab ipso constitutae, sic eos vocat, Fratres Observantes 
et Conventuales. — Atque hoc loco animadvertendum est, non iure ex 
Constitutione « Licet alias » diei vi Decemb. mpxvu eiusdem Leonis quid- 
quam colligi, quod Conventualibus et Capuccinis obsit. Ibi enim nihil 
aliud agit Pontifex, quam Fratres Regularis Observantiae defendit contra 
nonnullos, qui eos esse legitimos Francisci filios negabant. Quum igitur 
ait: « Quod.... veri et indubitati Fratres Ordinis beati Francisci et eius 
« Regulae observatores semper fuerint, ac, divina favente gratia, sint 
« futuri sine aliqua interruptione..... », de iis profecto illud affirmat quod 
ab adversariis negabatur veros esse Fratres Franciscales, nequaquam 
excludit alios. Adde, iisdem fere verbis deinceps Apostolicam Sedem in 
causa Minorum Strictioris Observantiae et Capuccinorum usam esse; 
quae verba Nos in Litteris Apostolicis « Septimo iam » attulimus. — Ce- 
terum qui Leonem X subsecuti sunt Pontifices, similiter eosdem Fratres 
Minores ab ipso coniunctos adiecto Regularis Observantiae cognomine 
designare consueverunt. Ita Hadrianus VI, Clemens VII, Paulus III, 
Iulius III, Paulus IV, Pius IV, Pius V, Gregorius XIII, Xystus V, Cle- 
mens VIII. Neque aliter reliqui factitarunt decessores Nostri usque ad 
promulgatam Constitutionem « Felicitate quadam », qui fere, quum de 
his Minoritis loquerentur, appellationem Regularis Observantiae usur- 
parunt. Quin etiam huiusmodi appellatio apud ipsos Fratres in amure 
semper et in usu fuit: qua de re iniustam hance querelam habet recens 
quoddam Manuale Historiae Fratrum Minorum (ubi alia non pauca 
insunt minime probanda): « Dolendum est quod Ordo titulum Regularis 
« Observantiae ita adamavit, ut eum retineret ad annum usque 1897 ». 

XV. Hic igitur titulus sexcentis Apostolicis Litteris, maxime ab 
anno MDxvili ad annum smpcccxcvu usitatus, honestissimus fuit semper 
atque erit Familiae Minoriticae, de qua loquimur. Sed non minus hone- 
stus est ille quem Nos eidem attribuimus Fratrum Minorum ab Unione 

Leoniana : quippe recordationem continet duplicis facti, utique memoria 
dignissimi, unionis scilicet semel a Leone X per Constitutionem « Ite 
et vos », iterum a Leone XIII per Constitutionem « Felicitate quadam » 
peractae. Quod si tamen quis contenderet, oportere semper nomen Fra- 
trum Minorum adhiberi, omni appositione reiecta, ille sane suspicionem 
moveret, non tam se suae Familiae vindicare titulum, qui numquam 
tributus est ut proprius et peculiaris, quam velle abuti hoc ipso titulo ad 
ceteras deprimendas Familias, suam extollendam. : 

XVI. Summum Moderatorem Fratrum ab Unione Leoniana saepis- 
sime Romani Pontifices non Ministrum Generalem totius Ordinis Fra- 
trum Minorum, sed Ministrum Generalem Minorum de Observantia, vel 
Regularis Observantiae, vel Ordinis beati Francisci Regularis Observan- 
tiae, vel Ordinis Sancti Francisci de Observantia appellare soliti sunt. 
Ita Leo X post Unionem peractam, eiusque proxime successores in 
plurimis Litteris; ita ceteri decessores Nostri in non paucis usque ad 
Leonem XIII factitarunt, quemadmodum Apostolicae Sedis acta testan- 
tur. Quare is quidem titulum Ministri Generalis totius Ordinis Fratrum 
Minorum et ipse adhibere suo arbitratu poterit, et exigere a suis subdi- 
tis, ut adhibeant; verumtamen, si sapit, indigne non feret, quod ab 
iis praesertim, qui suae ditionis non sunt, ambiguitatis praecipue vitandae 
causa, cum appositione nominetur aut Unionis Leonianae, quae nota 
est historica, aut Regularis Observantiae, quod est insigne Familiae. 

XVII. Liquet ex his quanta iniuria improbetur titulus Unionis Leo- 
nianae : 

a) vel quod eum Fratrum Minorum Ordinem subruat, qui usque 
ab aetate Francisci, Conditoris sui, legitima vita pollei: - quasi duae 
aliae Familiae Minorum non item legitime viverent, aut ab ipso Fran- 
cisco originem non ducerent ; 

b) vel quod eosdem Fratres Minores abhinc annis duodecim ipsis, 
quum Constitutio « Ielicitate quadam » prodiit, legitime esse coepisse 
indicet: - id enimvero Nostris Litteris « Septimo iam » manifeste repu- 
gnat ; 

c) vel quod menti Leonis XIII et verbis Constitutionis eius « Feli- 
citate quadam » adversetur: - tamquam is Pontifex merum nomen Fra- 
trum Minorum aliter accepisset, ac Leo X, quem in hac sequutus est, 
aecipiendum esse tam multis locis ostenderat. Quod si decessor Noster 
sapientissimus, Leo XIII, has verborum suorum non rectas interpreta- 
tiones praesensisset, verisimile est, ipsum integro Fratrum Minorum 
Regularis Observantiae titulo usurum fuisse, ut Leo ipse et successores 
clus usque ad annum mpcccxevi fecerunt ; 

d) vel quod continuationem intercipiat sanctarum laudum, quibus 
Ordo Fratrum Minorum hoc septem saeculorum spatio ornatus est: - qui- 
bus verbis perperam significari vult, Sanctos Minoritas, qui ante Unio- 
nem a Leone X factam floruerunt, non tribus Familiis, ut commune 
patrimonium gloriae, adscribendos esse, verum uni Minorum ab Obser- 
vantia Familiae. Quod si Conventuales et Capuccini beatos coelites, qui 
e suis Familiis, postquam seorsum ab aliis rite constitutae sunt, pro- 
dierunt, de suo cognomine nuncupant, nullius ius violant; integrum est 
enim illis, itemque Fratribus Regularis Observantiae, id facere. Recte 
autem in Sanctorum Litaniis, quibus Franciscales ex Apostolico privi- 
legio utuntur, omnes Sancti e primo Minoritarum Ordine, tum qui ante 
triplicem Familiarum divisionem, tum qui post ipsam fuerunt, nullo Fa- 
miliae cognomine invocantur. Atque optabile est, ut in Kalendariis trium 
Familiarum Sancti Beatique Franciscales solo Ordinis nostri apposito 
notentur; quemadmodum, fraternae caritatis fovendae gratia, apud alios 
Religiosorum Ordines, in plures Familias Congregationesve divisos, 
fieri solet. 

XVIII. Praeterea quid sit causae, cur titulus historicus Unionis Leo- 
nianae requeat Fratribus Minoribus, quibus inditus est, placere, non vide- 
mus; quum utriusque Leonis, X et XIII, magna in eam Familiam pro- 
merita indicet. - Item quare iste titulus Unionis Leonianae unionem 
ipsam intimam in discrimine adducat, quam Fratres non pauci ideo 
maxime amplexi sunt, ut simplex Fratrum Minorum nomen obtinerent, 
non apparet; nisi quod eos fefellit opinio, tribuentes huic nomini vim 
cuiusdam primatus supra ceteros Franciscales, quem quidem Apostolica 
Sedes numquam concessit. - Affirmare autem hoc titulo Unionis Leo- 
nianae magnam ignominiae notam Ordini Minorum inustam esse, id 
enimvero iniuriosum est Apostolicae Sedi, et longe alienum a Seraphico 
spiritu. Titulum in honorem duorum Pontificum et in memoriam dupli- 
cis praeclarissimi facti datum, eumque per Litteras amoris benevolen- 
tiaeque plenas erga universam Minorum gentem, quibus Litteris hono- 
rifica quaedam privilegia Minoriticae a Regulari Observantia Familiae 
rata sunt, huiusmodi, inquimus, titulum nefas est vertere in ignominiam 
ipsius Familiae, quum eius potius cedat in gloriam. Sed enim iis tan- 
tum videri potest minus honestus, quibus obstat , quominus se sodali- 
bus per iniuriam superiores iactent. 

XIX. Nihilominus tamen, si Fratres Minores Unionis Leonianae 
malunt, quoties praesertim merum Fratrum Minorum nomen videbitur 
ambiguum, adhibeatur titulus, antea usque ad Constitutionem editam 


Acta Pit PP. X. 713 


« Felicitate quadam » usitatus, Regularis Observantiae, id Nos quidem 
eis libenter concessuri sumus. 

XX. Postremo universis et singulis Fratribus Minoribus trium Fa- 
miliarum de quaestionibus huiusmodi perpetuum silentium imponimus: 
volumusque ut ex omnibus iis, utpote filiis gemellis unius Patris san- 
ctissimi, cor unum fiat et anima una. 

Atque haec omnia edicimus, iubemus, contrariis quibusvis, etiam spe- 
cialissima mentione dignis, minime obstantibus. - Auspicem vero divi- 
norum munerum, ac testem praecipuae benevolentiae Nostrae, vobis, 
dilecti filii, et universo Ordini Seraphico Apostolicam Benedictionem 
peramanter impertimus. 


Datum Romae apud S. Petrum, die 1 Novembris, in festo Omnium 
Sanctorum anno mcmix, Pontificatus Nostri septimo. 


PIUS PP. X. 


IV. 


DE IURE PRAECEDENTIAE IN PROCESSIONIBUS SACRISQUE FUNCTIONIBUS 
IN TRIBUS FAMILIIS MINORITICIS. 


PIUS EPISCOPUS 


SERVUS SERVORUM DEI 
AD PERPETUAM REI MEMORIAM. 


Seraphici Patriarchae universum Ordinem quum Romani Pontifices 
Praedecessores Nostri singulari benevolentia semper fuerint prosecuti, 
eiusque familias specialibus gratiis et privilegiis in bonum fidelium auxe- 
rint; Nos, qui pari amore impellimur erga praefatum Ordinem, de Ecclesia 
Dei praeclare meritum, perfectiori religiosae observantiae ex parte singu- 
lorum religiosorum, consulere summopere exoptantes, has litteras motu 
proprio et ex certa scientia conscribere opportunum duximus ad maio- 
rem pacis et verae concordiae tutelam inter eosdem efficacius firmandam. 

Humilitatis et mansuetudinis Magister inclitus Beatissimus Fran- 
ciscus, dilectos filios suos hortatur in Regula cap. X: « ut caveant ab 
omni superbia, vana gloria, invidia, avaritia, cura et sollicitudine huius 
saeculi, a detractione et murmuratione ». De qua re ait Seraphicus 
Doctor, in sermone super Regulam Fratrum Minorum: « Ab omni super- 
bia, quae est mater, vana gloria, invidia, quae sunt proles superbiae 
secundum Gregorium. Et signanter dicit: Ab omni superbia, quia su- 

perbia est respectu superioris, inferioris et paris. Unde super illud lob: 
Parvulum occidit invidia, dicit Gregorius: Superbus invidet superioribus, 
quia non aequatur eis; paribus, quia aequantur ei; inferioribus, ne 
aequentur ei. - Tangit vitium principale quoad proximum, cum dicit: 
Detractione et murmuratione. Ideo dicitur Ecclesiastae cap. X, v. 11: 
Si mordeat serpens in silentio, nihil eo minus habet, qui occulte detrahit. 
Morsus iste multum virus infundit Ordini, quia turbat multos, pacem 
habentes; et ideo susurrones et detractores: Deo sunt odibiles ». 

Unde in eadem Reg. cap. III, praescribit Institutor sanctissimus, 
ut fratres sui « non litigent, neque contendant verbis, nec alios iudi- 
cent; sed sint mites, pacifici et modesti, mansueti et humiles ». Quae 
verba ita in citato sermone exponit Doctor Seraphicus: « Mites, quoad 
animum; pacifici, quoad verbum; modesti, quoad factum; mansueti, 
quoad proximum; humiles, quoad Deum ». Et in sermone V de S. Fran- 
cisco praefatus Doctor Seraphicum Patrem filios ad mansuetudinem 
praesertim et humilitatem inducentem introducit, et ait: « Non sit igitur 
oculus cuiusquam nequam, quia Deus bonus est; sed omnes doctrinam 
Christi, immo Francisci audiant et addiscant tamquam boni doctoris, 
qui docuit quod didicit, sine deceptione, sine fictione, sine oblivione, 
sine dubitatione. Dicat igitur Beatus Franciscus: Discite, alios excitando; 
dicat nihilominus alios informando: quia mitis sum et humilis corde 
Addiscite, hoc est, ad meum exemplum sitis mites et humiles. Mitis est 
homo per affectum fraternitatis; humilis, per affectum inferioritatis, sive 
minoritatis: unde esse mitem, hoc est esse omnium fratrem; esse humi- 
lem, hoe est esse omnibus minorem: esse ergo mitem et humilem corde, 
hoe est esse vere Fratrem Minorem; discite igitur a me esse mites et 
humiles, hoc est esse Fratres Minores ». 

In commentariis autem in Evangelium S. Lucae, cap. IX ait: 
« Quanto sumus humiliores, tanto sumus a tumore superbiae inaniores; 
et quanto inaniores a tumore superbiae, tanto pleniores dilectione; et 
quanto hac pleniores, tanto maiores... ideo minor est maior, quia, quanto 
quis humilior, tanto Christo similior, et per hoc tanto ei proximior; 
Christus autem est maximus; sed quanto aliquis maximo propinquior, 
tanto maior: quanto ergo quis minor, tanto maior; et hoc est quod ipse 
innuit infra vigesimo secundo... Ergo inter viros spirituales non debet 
esse contentio de primo loco, sed de postremo, quia ille honorabilior 
est ». Quapropter in sermone IV de S. Francisco ita concludit: « Magnum 
pondus impositum est super nos, dico vobis, quod de hoc Minores 
vocamur, quia debemus nos reputare omnibus inferiores et viliores 

Displicet vobis aliquando de nobis, si videtis aliquando aliquem ex nobis 
superbum; certe multo magis displicet Deo ». 

Optandum igitur esset, ut inter Francisci filios nunquam de primo 
loco esset contentio, sed unice de postremo; sed inimicus homo, sub 
specie boni, sub inani praetextu zeli decoris propriae sodalitatis, contro- 
versias plurimas inter tres Familias Minoriticas humillimi et mitissimi 
Patris suscitavit, quae innumeras crearunt lites, per S. Sedem diremptas, 
in quibus unaquaeque Familia eas victorias, quas anteactis litibus repor- 
taverat contra aliam partem litigantem, opportune et importune allegare 
consuevit. Nec hodiernis temporibus cessarunt contentiones huiusmodi: 
nam a quatuor annis denuo disputare coeperunt inter se duae primae 
Familiae Minoriticae de iure praecedentiae in processionibus, aliisque 
sacris functionibus. 

Quapropter, ut a triplici Familia Fratrum Minorum, contentiones de 
praecedentia penitus eliminentur, et vix natae excludantur, de plenitudine 
potestatis Nostrae Apostolicae (quidquid olim fuerit de iure vel de facto 
praecedentiae inter praefatas Familias Minoriticas), confirmatis prius 
omnibus et singulis, quae in Nostris Litteris Apostolicis « Septimo iam 
pleno saeculo », diei 4 Octobris 1909, et « Paucis ante diebus », editis 
sub die 1 Novembris eiusdem anni 1909 continentur, praesertim de prae- 
cedentia trium Ministrorum Generalium inter se, firma semper lege, quod 
haberi debeant et sint dignitate pares et quod praedecessorum suorum 
perpetuam seriem ab ipso Seraphico Patre omnes iure ducant: de prae- 
cedentia in singulis Conventibus, quae sequuntur, edicimus, declaramus. 
ordinamus, et omnino servari iubemus, videlicet: 

{. In omnibus et singulis tribus Minoritici Ordinis Familiis haec 
norma praecedentiae observanda erit, scilicet: Illa Familia Minoritica, 
quae in civitate vel loco est antiquior, aliam vel alias Familias Minori- 
ticas praecedat, nisi certo constet, Familiam Minoriticam in civitate vel 
loco recentiorem in possessione praecedentiae positam esse. Salvis tamen 
limitationibus infra praescriptis. 

II. Quia tamen probatio possessionis, seu quasi possessionis sae- 
pissime fit controversiarum occasio, probatio autem antiquitatis in civi- 
tate vel loco planior ac facilior evadere solet, regulam possessionis, seu 
quasi possessionis quoad Familias Minoriticas ad novissimum decen- 
nium reducendam decernimus, hoc modo: Familia Minoritica, quae 
saltem, infra spatium temporis, a die 1 Ianuarii 1900 ad diem 15 Au- 
gusti 1910 inclusive computandum, in aliqua civitate vel loco realem et 
actualem possessionem praecedentiae super aliam vel alias Familias 
Minoriticas de facto habeat, aliam vel alias perpetuo praecedat, etiamsi 

possessio illa, dummodo realis sit et actualis, aliquo vitio infecta inve- 
niatur; quo in casu, pro sanata et convalidata habenda erit, prouti ex 
nune sanare et convalidare intendimus. - Quod si, hoc durante decennio, 
nulla ex tribus Familiis Minoriticis occasionem habuerit ponendi actus 
actualis praecedentiae, quia nullae processiones in civitate vel loco factae 
sint, vel ad nullam ex iisdem accesserint Familiae illae Minoriticae, tunc 
ad solam prioritatem fundationis conventus attendendum est. - Quoad 
futuras autem fundationes conventuum Minoritarum, si lapsu temporis 
aliqua controversia inter ipsas Familias Minoriticas circa praecedentiam 
suscitetur in aliqua civitate vel loco, semper pariter ad solam priori: 
tatem conventus, numquam vero ad possessionem attendatur. 

III. Quia pariter vel ipsum principium antiquitatis unius conventus 
prae alio vel aliis, in tanta, a saeculo et ultra, rerum perturbatione, 
iniqua praesertim conventuum suppressione et destructione, difficulta- 
tibus haud levibus aliquando obnoxium existit, praesertim, si post lon- 
gam annorum seriem, communitas in aliqua civitate vel loco primaeva 
fundatione antiquior, instauretur, et praecedentiam antiquam praetendat ; 
Nos, ut etiam ex hoe capite, futuris controversiis aditum occludamus, 
decernimus, ut a Familiis Mivoriticis inter se, principium antiquitatis 
conventus invocari amplius nequeat in futuris reassumptionibus veterum 
conventuum vel aedificationibus novorum, loco velterum, a Familia ob 
primaevam fundationem conventus antiquiori peractis, si haec Familia 
per quinquaginta integros annos ab illa civitate vel loco quacumque de 
causa absens de facto fuerit. Ideoque, si communitas per quinquaginta 
saltem annos integros absens, ad antiquum conventum redeat, vel 
novum extruat, antiquitas eius computanda erit a reditu tantum, seu a 
canonicae Familiae restauratione. - Quoad veteres autem conventus, 
ante datam huius motus proprii iam reassumptos vel de novo constru- 
ctos a Familia Minoritica, quae antiquiorem in civitate vel loco habuerat 
conventum, serventur praescripta in articulis I et II. 

IV. Salvis iis, quae de possessione dicta sunt, praecedentia quoad 
singulos conventus respiciat tantum civitatem cum suo suburbio, vel 
locum cum suo suburbio, ideoque solum districtum, qui alibi commu- 
nalis, alibi municipalis dici solet. Unde extra districtum proprium, prae- 
cedant, qui in illo alio districtu conventum possident; quod si nulla ex 
Familiis Minoriticis in illo loco non proprio seu a proprio districtu com- 
munali seu municipali alieno, conventum habeat, praecedentia hunc 
ordinem servet: praecedant primo loco Fratres Minores ab Unione Leo- 
niana; secundo loco Fratres Minores Conventuales; tertio loco Fratres 
Minores Capuccini. 

V. Tandem, si ob certum defectum documentorum authenticorum 
vel possessionis, articulo I] descriptae, dubium de antiquitate vel de ipsa 
possessione persistat, concedimus, ut praecedentia detur Minoribus ab 
Unione Leoniana supra Minores Conventuales et Minores Capuccinos, 
et Conventualibus supra Capuccinos. 

VI. Quoad conventus triplicis Familiae Minoriticae Romae et Assisii, 
nihil prorsus omnino immutetur. an 

VII. Si autem in posterum (quod Deus avertat) nova aliqua con- 
tentio de praecedentia inter tres Familias Minoriticas sit exoritura, rem 
auctoritate et nomine S. Sedis definiat Ordinarius loci, iuxta praescripta 
harum Litterarum Apostolicarum; ad quem finem sola documenta authen- 
tica admittat, et omni iudiciali solemnitate praetermissa, per summa- 
riam, extraiudicialem et administrativam provisionem, gratis omnino bre- 
vique decreto, controversiae finem imponat. Sacra autem Congregatio, 
negotiis Religiosorum Sodalium praeposita, omnes recursus circa prae- 
cedentiam inter tres Familias Minoriticas ad Ordinarium loci remittat 
cum monito, ut, absque mora, controversiam dirimat: quod si in casu 
aliquo extraordinario ipsa Sacra Congregatio gravissimis de causis iudi- 
cium sibi reservandum duxerit, eamdem normam teneat, quae Ordina- 
riis praescribitur; ideoque disquisitiones, scripturas et omnia, quae uti 
authentica documenta haberi non possunt, omnino reiiciat, et rem citis- 
sime definiat: quoties autem agatur de communitate Minoritica vel 
temere litigante, vel sub praetextu praecedentiae, dissensiones inter Mino- 
riticas Familias eiusdem civitatis vel loci promovente, sententiam contra 
eamdem pronuntiet, nec amplius causam admittat. 

Praesentes vero Litteras et quaecumque in ipsis habentur, nullo 
unquam tempore de subreptionis, aut obreptionis, sive intentionis No- 
strae vitio, aliove quovis defectu notari, vel impugnari posse; sed semper 
validas et in suo robore fore et esse, atque ab omnibus cuiusvis gradus 
et praeeminentiae inviolabiliter in iudicio et extra observari debere decer- 
nimus; irritum quoque et inane, si secus super his a quoquam, quavis 
auctoritate vel praetextu, scienter vel ignoranter contigerit attentari, 
declarantes; contrariis non obstantibus quibuscumque, etiam speciali et 
specialissima mentione dignis; quibus omnibus ex plenitudine potestatis, 
certa scientia et motu proprio quoad praemissa expresse derogamus et 
derogatum esse declaramus. 

Volumus autem, ut harum Litterarum exemplis, etiam impressis, 
manu tamen notarii subscriptis et per constitutum in ecclesiastica digni- 
tate virum sigillo munitis, eadem habeatur fides, quae Nostrae volun- 
tatis significationi, his praesentibus ostensis, haberetur. 

Nulli ergo hominum liceat hane paginam Nostrae constitutionis, 
ordinationis, limitationis, derogationis, voluntatis infringere, vel ei ausu 
temerario contraire. Si quis autem hoc attentare praesumpserit, indi- 
gnationem omnipotentis Dei et beatorum Petri et Pauli apostolorum 
eius se noverit incursurum. 


Datum Romae apud S. Petrum, sub annulo Piscatoris, die festo 
Assumptionis Beatae Mariae Virginis, xv Augusti mcmx, Pontificatus 
Nostri anno octavo. 


PIUS PP. X. 


MOTU PROPRIO. 


DE INVOCATIONE IN LITANIIS LAURETANIS 
APUD FRANCISCALES FAMILIAS ADDENDA. 


PIUS PP. X. 


Ad perpetuam rei memoriam. — Ob singularem benevolentiae et 
caritatis sensum, quo universam Fratrum Minorum Familiam prose- 
quimur, arrepta occasione septimi iam expleti saeculi a tam praeclari 
Ordinis initiis, plurima in eiusdem laudem, decorem et gloriam dicere 
opportunum reputavimus. Ad incrementum autem pietatis, religiosae 
observantiae et fraternae concordiae inter omnes et singulos Seraphici 
Patris alumnos, et ad maius tutamen uniuscuiusque ex tribus Minori- 
ticis Familiis, in plena aequalitate iurinm et dignitatis, plura declara- 
vimus, ediximus et perpetuo servanda constituimus. Quae omnia, hodie, 
sub speciali protectione beatae Mariae semper Virginis, collocanda, novo- 
que dilectionis Nostrae argumento confirmanda censuimus. 

Animo enim recolentes Sancti Francisci incredibilem in Beatissimam 
Matrem Dei pietatem ', in memoriam filiorum tanti Patris, haee Thomae 
a Celano verba revocare exoptamus: « Peculiares illi persolvebat laudes, 
fundebat preces, offerebat affectus, quot et qualiter humana promere 
lingua non posset. Sed quod laetificat plurimum, Ordinis Advocatam 
ipsam constituit, suisque alis, quos relicturus erat filios, usque in finem 
fovendos et protegendos submisit » 2. De qua re Seraphicus Doctor ait: 
« Matrem Domini Jesu Christi indicibili complectebatur amore, eo quod 


Offic. Dedicat. S. Mariae Angelorum. 
* Legenda II, cap. 150. 

Dominum maiestatis fratrem nobis effecerit, et per eam simus miseri- 
cordiam consecuti. In ipsa, post Christum, praecipue fidens, eam sui 
ac suorum Advocatam constituit » !. Unde ab ipsis Ordinis sui primor- 
diis (ita prosequitur praefatus Doctor) « pusilli gregis pastor Franciscus 
ad Sanctam Mariam de Portiuncula duodenarium illum Fratrum nume- 
rum, superna gratia praeeunte, deduxit, ut, ubi meritis Matris Dei, 
Minorum sumpserat Ordo initium, ipsius illic susciperet auxiliis incre- 
mentum. Ibi quoque factus evangelicus praeco, civitates circuibat et 
castra, non in doctis humanae sapientiae verbis, sed in virtute Spiritus 
annuntians regnum Dei » 2. 

In humilitate praesertim idem Sanctissimus Doctor confratres suos 
voluit per Beatissimam Virginem Mariam magis magisque in dies con- 
firmari, ut essent Minores non ficti, sed corde, ore et opere tales in 
dictis et factis, humiles revera vereque mites, ideoque et pauperes 
humiles, pauperes mites, pauperes evangelica paupertate in perfecta 
humilitate fundati. Quapropter frequenti sermone humilitatem hanc in 
vera paupertate et paupertatem in vera humilitate commendans, sic 
loquitur: « Franciscus Fratres suos voluit vocari Minores, et praelatos 
sui Ordinis dici Ministros, ut et verbis uteretur Evangelii, quod obser- 
vare promiserat, et ex ipso nomine discerent discipuli eius, quod ad 
discendam humilitatem ad scholas humilis Christi venissent. Magister 
siquidem humiliiatis Christus Iesus, ut informaret discipulos ad humi- 
litatem perfectam, dixit: Quicumque voluerit inter vos maior fieri, 
sit vester minister, et quicumque voluerit inter vos primus esse, erit 
vester servus » °. Ad vindicanda vero iura huius paupertatis in humi- 
litate fundatae, Dei Matrem ita interpellat: « Sed et tu, Regina mundi 
dignissima, defensatrix pauperum et humilium Advocata, longe subli- 
mius quam Esther exaltata in populis et praeparata in tempore, Mar- 
dochaei tui, Francisci videlicet, excitare clamoribus, ut interpellare 
digneris ad Regem, quatenus pauperum statum, quem tibi voluit esse 
consimilem et speciali quadam germanitate coniunctum, sacris_ tuis 
exemplis et meritis clarificet et conservet. Quid enim magis dat pau- 
pertatis amori fomentum magisque ipsius declarat praerogativam et 
gloriam, quam tua forma vivendi, Beatissima Virgo et Mater Domini 
nostri Iesu Christi, quae adeo fuisti paupercula, ut sicut historia Evan- 
gelii sacra testatur, in ipso sacratissimo partu non haberes, ubi recli- 

nares Deum caeli et Dominum exercituum, nisi in via publica itine- 
rantium et praesepio iumentorum? » +. 

Ut autem hortationes et consilia Legiferi Patris eiusque sanctis- 
simi ac sapientissimi filii Bonaventurae, Doctoris Seraphici, in ministerio 
generali sui Ordinis successoris dignissimi, quae pluries in mentem 
omnium et singulorum Fratrum Minorum revocanda existimavimus, 
fidelissime semper ac devotissime serventur, et ut omnia, quae per 
iteratas Litteras Nostras declaravimus, ediximus, iussimus, perfectissima 
obedientia custodiantur, et fraternae dilectionis affectu cum virtutum 
omnium incremento teneantur; Nos, quod nonnullis religiosis Familiis 
ab Apostolica Sede concessum est, peculiari scilicet proprii Ordinis invo- 
catione Sanctissimam Dei Matrem in Litaniis Lauretanis exorandi, id, 
de Nostrae potestatis Apostolicae plenitudine, tamquam novum specialis 
Nostrae in Sancti Francisci filios benevolentiae pignus, in perpetuum 
concedimus. Mandamus igitur, ut in omnibus et singulis Seraphici Ordinis 
conventibus, ecclesiis, oratoriis, et in processionibus propriis, sacrisque 
functionibus, in quibus Litaniae Lauretanae recitari vel decantari solent, 
post invocationem: Regina Sacratissimi Rosarii, ora pro nobis, haec 
addatur: Regina Ordinis Minorum, ora pro nobis. 

Sub hac invocatione, speciale Immaculatae Virginis praesidium 
implorandum declaramus: 

I. Pro omnibus et singulis triplicis Minoriticae Familiae alumnis, 
et pro earum Ministris Generalibus, qui omnes, pari iure, praedeces- 
sorum suorum perpetuam seriem ab ipso Seraphico Patre ducunt. 

II. Pro Monialibus, quae Regulam Sanctae Clarae sequuntur, quo- 
cumque nomine vocentur. 

III. Pro Tertiariis utriusque sexus, qui in religiosa communitate 
vitam degunt; et pro Tertiariis saecularibus, cuiuscumque e Franci- 
scalibus Familiis iurisdictioni vel directioni subiectis. 

Contrariis quibuscumque, etiam specialissima mentione dignis, non 
obstantibus. 

Datum Romae apud Sanctum Petrum, die festo Nativitatis B. Vir- 
ginis Mariae, vui Septembris mcmx, Pontificatus Nostri anno octavo. 


PIUS PP. X. 


Apologia pauperum, cap. iI. 


‘ 


Acta Pii PP. X. 721 


EPISTOLAE. 


AD EMINENTISSIMUM VIRUM S. R. E. CARDINALEM VINCENTIUM VANNUTELLI. EPI- 
SCOPUM PRAENESTINUM, ELECTUM QUI PRAESIT EUCHARISTICO CONVENTUI 
MARIANOPOLITANO. 


Dilecte Fili Noster, salutem et apostolicam benedictionem. — Stu- 
dium quo tenemur fovendi cultus erga sanctissimam Eucharistiam, unde, 
tamquam ex fonte, in singulos fideles et in christianam Societatem univer- 
sam divinae gratiae latices derivantur uberrimi, acceptissimum Nobis efficit 
receptum fere morem, quo, statis temporibus, in variis terrarum orbis regio- 
nibus, solemnes habentur de tanto Mysterio conventus. Itaque cum nun- 
tium acceperimus, eucharisticum congressum Marianopolitanum apud 
Canadenses apparari, Nos ei splendorem addere cupientes et obsequi 
dilectis Filiis Archiepiscopo Marianopolitano, qui celebritati ac decori 
eiusdem in sua urbe cogendi peculiari studio prospexit, et Antistiti Namur- 
censi, cuius diuturna cura in id genus congressionibus est collocata, consi- 
lium cepimus, Tibi, dilecte Fili, committendi ut Personam Nostram in eo 
coetu geras. Quamobrem hisce te Litteris Legatum Nostrum renuntiamus, 
qui Marianopolitano conventui Nomine Nostro ac vice praesideas. Ne- 
gotium tibi defertur pietati ac dignitati tuae consonum et incremento 
christianae rei apprime conducens, Per hanc enim celebritatem eucha- 
risticus Panis, et spatii nescius et divisionis expers, abscissas oceano 
terras consociabit, dissitisque gentibus calcar addet ad Servatoris Dei 
gloriam vindicandam ac proferendam, ad Eiusque in terris Vicarium, 
christianae coniunctionis centrum, debita fide atque oboedientia colen- 
dum. Quare agitanda in coetu ipso occurrent ea omnia, quibus Augusti 
Sacramenti religio ampliore in luce atque honore versetur; ut illatae 
eidem contumeliae sarciantur; ut frequens Eucharistiae usus reviviscat; 
ut sibi quisque suadeat nihil esse huiusmodi cultu efficacius ad con- 
iungendos animos eo pacis mutuaeque benevolentiae nexu, quo chri- 
stiana et civilis consociatio maxime indigent; ut scriptis denique et 
actione multiplici in hunc finem adhibitis homines ad meliora ducantur. 
Coetum vero ipsum felicem exitum habiturum persuasionem iniiciunt 
quum sacrorum antistitum atque illustrium virorum qui aderunt spectata 
virtus, tum nobilissimae istius gentis alacritas in iis excipiendis efficien- 
disque omnibus quaecumque vestris in consiliis erunt constituta. Sed 

altius etiam fiducia nititur in Eius auxilio cuius agitur causa, Serva- 
toris Nostri, qui dixit: ubi sunt duo vel tres congregati in nomine meo, 
ibi sum in medio eorum. Auspicem interea supernae gratiae hauriendae in 
gaudio de fontibus Salvatoris, ac peculiaris Nostrae benevolentiae testem, 
Tibi, dilecte Fili, et omnibus qui Marianopolitani conventus tecum par- 
ticipes futuri sunt, Apostolicam Benedictionem peramanter impertimus. 

Datum Romae apud Sanctum Petrum, die 1x mensis Maii anno mpccccx, 
Pontificatus Nostri septimo. 


PIUS PP. X. 


II. 


AD R. P. D. IOANNEM VOLPI, EPISCOPUM ARRETINORUM, DE COETU HABITO 
A VICARIIS EIUS FORANKIS. 


Venerabilis Frater, salutem et apostolicam benedictionem. — Quod 
significatum Nobis tuis litteris est, collectos in tuis aedibus Vicarios 
Foraneos istius Arretinae dioecesis erecto animo summaque consensione 
tecum studia contulisse et agitasse consilia de rebus, quibus cleri popu- 
lique bono consuleretur, id animum Nostrum haud mediocri solatio per- 
fudit. Nec tam accidit grata vestrae erga Nos atque hanc Apostolicam 
Sedem fidei et observantiae testificatio, multo quidem ante Nobis per- 
spectae et cognitae, quam quod plane novimus intellectum persuasum- 
que tuo Clero esse, quo tempore coniunctiores sunt inimicorum vires 
ad Ecclesiae perniciem, eo firmiorem postulari concordiam ad causam 
religionis et ad communem salutem. Pulchrum igitur ac salubre consi- 
lium fuit, a Vicariis cum episcopo coniunctis ad pietatem doctrinamque 
excitari et informari sacerdotes: ab his una cum Vicariis excoli plebem; 
ad utrumque vero finem contendi ea ratione ac via, quam Nostris Ipsi 
Litteris haud semel ostendimus, quibus et menstruos cleri secessus et 
eorundem coetus de sacris disciplinis ac de moribus, et christianae cate- 
chesis tradendae sollicitudinem et frequentem fidelium ad sanctissimam 
Eucharistiam accessum, et fovendas catholicorum consociationes impense 
commendavimus. His rebus excitata fides et cum fide caritas, fiet vestra 
communitas qualem describit Cyprianus: « pastori suo grex adhaerens 
et sacerdoti suo plebs coadunata ». Ex ea coniunctione parta vis for- 
tior, quod unum ferme respicere adversarii videntur atque extimescere 
quotidianos dabit rei catholicae defensores ac vindices. Addat benignis- 
simus Deus pro alacri quam attulistis voluntate et pro gaudio quo 
Nos affecistis mercedem uberis gratiae ad coepta ardentius usque per- 

sequenda, eiusque doni sit auspex Apostolica Benedictio, quam tibi, Ve- 
nerabilis Frater, Vicariis qui tecum convenerunt, clero denique ac populo 
Arretino universo peramanter impertimus. 

Datum Romae apud Sanctum Petrum, die mensis [unii 
anno mpccccx, Pontificatus Nostri septimo. 


PIUS PP. X. 


Il. 


AD R. P. D. IJOANNEM BAPTISTAM CAZET, EPISCOPUM TITULO SOZUSEN., VICA- 
RIUM APOSTOLICUM INSULAE MADAGASCARIAE CENTRALIS, GRATULATIONES 
OB ANNUM EPISCOPATUS EIUS XXV. 


Venerabilis Frater, salutem et apostolicam benedictionem. — Tibi 
propediem celebraturo tui episcopatus natalem diem, quinque et viginti 
abhine annos initi, deesse noluimus Nostrae gratulationis officia. Par 
est enim bonum militem Christi, multa emeritum stipendia, si quid ipsi 
laetum auspicatumque contigerit, peculiari benevolentiae significatione a 
supremo duce honestari. Quapropter, tui participes gaudii tecumque Deo 
gratias agentes, qui te servavit incolumem hactenus, preces adiicimus 
quibus Eum rogamus uti te diu sospitet adhuc, neve sinat animi vires 
aetatis flexu languescere, quo possis diutius ad incrementum catholicae 
Fidei, ad Ecclesiae decus et ad Nostrum solatium fungi ministerio fru- 
gifero. Hisce votis adiunctam habeas, coelestis auspicem gratiae, Apo- 
stolicam Benedictionem, quam tibi, Venerabilis Frater, peramanter in 
Domino impertimus. 

Datum Romae apud Sanctum Petrum, die 1 mensis Augusti anno 
mpccccx, Pontificatus Nostri septimo. 


PIUS PP. X. 


IV. 
AD EMINENTISSIMUM VIRUM PETRUM S. R. E. CARDINALEM COULLIE, ARCHIEPI- 
SCOPUM LUGDUNENSEM., GRATULANTEM ANNIVERSARIUM DIEM IMPOSITI 


SANCTISSIMO D. N. PONTIFICII DIADEMATIS. 


Dilecte Fili Noster, salutem et apostolicam benedictionem. — Aman- 
tissimis litteris, quibus anniversarium diem impositi Nobis pontificii dia- 
dematis es prosequutus, gestit animus quamprimum rescribere. Tuae 
namque pietatis officia et eius temporis excitata memoria, quo nihil tale 

exspectantibus Nobis contigit ad Petri sedem ascendere, haud leviter com- 
moverunt. Scilicet octavus iam annus vertitur ex quo redimita fons est eo 
serto, quod pertinax impiorum vecordia iamdiu spinis conatur subtexere. 
Sed praestat, auspicato die, a praesenti facie malorum paullisper ani- 
mum avocare ad eaque potius referre quae diuturnam aegritudinem 
levent. Ac tu ‘ipse quidem, dilecte Fili, satis exhibes unde spem susten- 
temus, sive quum memoras plurimorum constantiam , qui, quo acrius 
furit inimica vis, eo Nobis arctius adhaerent; sive quum pergis efficacia 
tui ministerii voluntates hominum in Apostolicae Sedis obsequium amo- 
remque compellere Quare libenter, quam nanctus es occasionem fau- 
stissima quaeque Nobis adprecandi, eadem Nos utimur. ut et benevo- 
lentiam, qua te semper complexi sumus, testemur iterum et parem red- 
damus votorum vicem, a Deo tibi petentes eam lucis usuram eamque 
firmitatem virium, quae et Ecclesiae utilitati te servet et impediat ne 
desiderio teneamur tui in Urbem adventus. Supernae autem auspicem 
gratiae ac singularis Nostrae dilectionis testem Apostolicam Benedictio- 
nem tibi, tuo clero ac fideli populo, cui prees, peramanter in Domino 
impertimus. 

Datum Romae apud Sanctum Petrum, die vii mensis Augusti 
anno Mpccccx, Pontificatus Nostri octavo. 


PIUS PP. X. 


V. 


AD R. P. IOANNEM LOTTINI O. P. GRATULATIONES OB TRIA AB EO 
CONSCRIPTA VOLUMINA DE 8S. THEOLOGIA. 


Dilecte Fili Religiose Vir, salutem et apostolicam benedictionem. — 
Quantopere christianae reipublicae intersit, sacri cleri alumnos theolo- 
gicis disciplinis recte atque accommodate institui, non communes modo 
causae declarant, sed etiam hodierni ratio periculi ob inductam quan- 
dam falsi nominis scientiam, imperitorum auribus insidias facientem. 
Existimare proinde debes, valde Nobis grata accidisse quae dono acce- 
pimus a te conscripta tria volumina, nuper secundis curis edita; quo 
in opere, prout ex peritorum testimonio comperimus, nihil occurrit quod 
a sana traditaque doctrina discedat. Nec sane tutior ulla haberi potest 
hoe in genere institutio, quam quae ducem sequatur ac magistrum Tho- 
mam, unde tantum hauserunt luminis ac firmitatis qui de rebus divinis 
ad eius mentem conscripserunt. Decet igitur diligentem voluntatem tuam 
ingeniique industriam, iam antea quidem perspectam Nobis et commen- 

datam, illustriori laudis testimonio per Nos honestari, libetque spem 
gratam fovere, haud exiguam ex diuturno labore tuo sacris disciplinis 
utiliitatem accessuram. Dum vero documentum hoc Nostrum et praemii 
loco et incitamenti esse volumus, coelestis auspicem gratiae ac paternae 
Nostrae benevolentiae “pignus Apostolicam Benedictionem tibi, dilecte 
Fili, peramanter impertimus. Ss 
Datum Romae apud Sanctum Petrum, die rx mensis Augusti anno 
mpccccx, Pontificatus Nostri octavo. 


PIUS PP. X. 


VI. 


R. P. D. ALPHONSO MARIAE ANDREOLI, EPISCOPO FERETRANO, APPARANTI SOLEMNIA 
OB RESTITUTAM SUAE ECCLESIAE PRINCIPEM AEDEM. 


Venerabilis Frater, salutem et apostolicam benedictionem. — Quod 
significabas recentibus litteris, apparari solemnia ob istius Ecclesiae prin- 
cipem aedem in elegantiorem formam restitutam, eique celebritati con- 
stitutum diem esse 111 Idus Septembres, sacrum Nomini Mariae recolendo, 
accidit periucundum. Auspice namque divina Matre, iterum patebit fre- 
quentiae civium augusta Dei domus, quam et Nos animo praesentes 
adibimus, bona precaturi vobis omnibus per ministerium dilecti Filii 
Nostri Cardinalis Caietani De Lai, qui splendidiore ritu sacris operabitur. 
Ac sane decet laetitiae significationes Nobiscum haberi communes ab 
amantissimis filiis, quorum cogitatio in iis festis decernendis ad Nos 
provolavit. Quapropter quas vos gratias Deo estis acturi, easdem et 
Nos agemus, enixe implorantes, ut instaurati templi dignitatem augeat 
pietatis accessio. Dum vero tuam, Venerabilis Frater, solertiam in opere 
per multos labores persequendo debita laude honestamus, gratulamur 
etiam, expletum iri annum aetatis tuae sexagesimum eo ipso die, qui, 
reclusi templi causa, tibi erit auspicatissimus. Reliquum tuae vitae cur- 
sum, quem diuturnum ominamur, prosperum efficiat divinorum copia 
munerum, eorumque sit conciliatrix Apostolica Benedictio, quam tibi, 
Venerabilis Frater, Clero, Collegio Canonicorum universoque fideli populo 
Feretrano effusa caritate impertimus. 

Datum Romae apud S. Petrum, die x mensis Augusti anno mpccccx, 
Pontificatus Nostri octavo. 


PIUS PP. X. 

Vil. 


AD R. P. D. RAYMUNDUM VILLARD, EPISCOPUM AUGUSTODUNENSIUM, 
DECIMO RECURRENTE SAECULO A CONDITO CLUNIACENSI COENOBIO. 


Venerabilis Frater salutem et apostolicam benedictionem. — Quod 
significatum est Nobis, istic apparari solemnia elabentis decimi saeculi 
a coenobio Benedictinae Familiae Cluniaci condito, admodum placuit. 
Aequum est enim, nec fructu vacuum, antiqui Ordinis renovari memo- 
riam, praesertim in iis civitatibus, quibus ille tantum attulit utilitatis 
et gloriae. Eadem praeterea commemoratio, quam et civium et advena- 
rum frequentia, quasi quodam pietatis et obsequii certamine nobiliorem 
efficiet, documento erit gentibus, indigno conatu in eos invidiam con- 
flari, quos christianus populus parentum loco, nedum amicorum, habere 
consuevit. Est igitur cur Deo gratias agamus, quod siverit Benedictinos 
alumnos novo memoris animi testimonio recreari, quo erecti queant ad 
maiora etiam capessenda redintegrare vires, pergantque invicto animo 
errores profligare, de religione ac de omni humanitate optime, sicut ante, 
mereri, suique nominis famam serae posteritati commendare. Haec ex 
animo vota concipimus; haec certa fiducia, Deo iuvante, ominamur. 
Interim, ut gaudio vestro significatio aliqua Nostrae voluntatis accedat, 
libenter concedimus, primum ut qui statis in triduum supplicationibus 
aderunt, plenissimam peccatorum indulgentiam lucrentur, quae applicari 
queat, per modum suffragii, etiam piis animis in igne piaculari detentis; 
deinde ut sacrorum antistites iisdem diebus, missa ritu pontificali abso- 
luta, Nostro Nomine populo benedicant; denique ut per idem tempus 
divinum persolvatur officium de sanctis Odilone et Maiolo, abbatibus 
Cluniacensibus. Ut autem omnia rite prospereque succedant, divinae 
auspicem gratiae ac singularis Nostrae benevolentiae testem Apostolicam 
Benedictionem tibi, Venerabilis Frater, religiosis Benedictinae Familiae 
sodalibus ac fideli populo tuae curae commisso peramanter impertimus. 

Datum Romae apud S. Petrum, die xx11 mensis Sextilis anno mpccccx, 
Pontificatus Nostri octavo. 


PIUS PP. X. 

VIII. 


AD R. P. D. EUGENIUM IACOBUM GRELLIER, EPISCOPUM VALLIS VIDONIS, ADHAE- 
RENTEM DECRETO De AETATE ADMITTENDORUM AD PRIMAM COMMUNIONEM 
EUCHARISTICAM. 


Venerabilis Frater, salutem et apostolicam benedictionem. — 
Quamvis explorata tua fides dubitare non sineret, quin recens a Nobis 
editum decretum, de aetate admittendorum ad primam Communionem, 
quo decet obsequio esses excepturus; nihilominus, quod conceptissimis 
verbis tuam tuique cleri egregiam voluntatem hac de re significaveris, 
id animum Nostrum affecit haud mediocri solatio. Licuit enim ex tuis 
litteris intelligere, iactum semen cecidisse in terram bonam, hoc est in 
eam dioecesim, quae instinctu quodam pietatis ad saluberrima quaeque 
feratur, et supremi Ecclesiae Pastoris quasi vota praeoccupet. Quare 
magna Nobis iniecta spes est, eos ex vestra novitate fructus consequu- 
turos, quales in edendo documento propositos habuimns, ut innocen- 
tiae flos, ante quam pestilenti huius aetatis affletur sidere, ad Eum se 
recipiat, qui pascitur inter lilia; ut a pueritiae candore exoratus Deus 
ultricem abstineat manum; ut, conclamantibus filiis perditionis: « Nolu- 
mus hunc regnare super nos », dignius imperium Ipse sibi constituat 
in illorum animis, quorum est regnum coelorum. Vestra igitur diligentia 
in iis exsequendis, quae ad salutem christiani populi sanximus, non 
oboedientiae tantum habet laudem, sed auspicium etiam rerum ad me- 
liora deducendarum. Adsit coeptis vestris Ille qui dixit: « Sinite parvu- 
los venire ad me », vosque in partem -vocet summae mercedis iis pro- 
missae, qui talium curam susceperint. Interea caritatis Nostrae grataeque 
voluntatis testem Apostolicam Benedictionem tibi, Venerabilis Frater, 
omnibus qui ex isto clero epistolam subscripserunt, universoque fideli 
populo tuae vigilantiae commisso peramanter in Domino impertimus. 

Datum Romae apud S. Petrum, die v mensis Septembris anno 
mpccccx, Pontificatus Nostri octavo. 


PIUS PP. X. 

S. CONGREGATIO 8. OFFIC 


DECRETUM 


Feria IV, die 7 Septembris 1910. 

In Generali Consessu Supremae huius Congregationis Sancti Officii 
Eminentissimi ac Reverendissimi DD. Cardinales in rebus fidei ac morum 
Inquisitores Generales damnarunt ac proscripserunt et in Indicem libro- 
rum prohibitorum referri mandarunt sequentia commentaria et opera: 


A - Rivista Storico-critica delle Scienze Teologiche. - Pubblicazione 
mensile. Roma. 


B - Libros Collectionis « Manuali di Scienze Religiose » hucusque 
editos, scilicet: 


1. - Alfonso Manaresi - L’impero Romano e il Cristianesimo nei 
primi tre secoli - Vol. I. Da Nerone a Commodo. Roma, 1910. 


2.- Ernesto Buonaiuti - Saggi di Filologia e Storia del Nuovo Te- 
stamento. Roma, 1910. 


3. - Francesco Mari - Il Quarto Vangelo. Roma, 1910. 


Et insequenti fer. V, die 8 eiusdem mensis et anni, Sanctissimus 
D. N. Pius Div. Prov. Papa X in audientia R. P. D. Adsessori Sancti 
Officii impertita, habita de re plena relatione, decretum Eminentissimo- 
rum Patrum approbavit ac confirmavit. 

Datum Romae, in Aedibus Sancti Officii, die 10 Septembris 1910. 


Aloisius Castellano, S. R. et U. I. Notarius. 

SACRA CONGREGATIO CONSISTORIALIS 


NOMINATIONES EPISCOPORUM. 


SSmus D. N. Pius PP. X, decreto Sacrae Congregationis Consisto- 
rialis elegit: 

10 septembris 1910. — R. P. D. Angelum Hyacinthum Scapardini, 
hactenus episcopum Nuscanum, in archiepiscopum titularis ecclesiae 
episcopalis Antiochenae in Pisidia. 

— R.D. Namitium Patritium Foley, rectorem cathedralis ecclesiae 
S. Augustini in America, in episcopum ecclesiae Tuguegaraoanae novi- 
viter erectae in insulis Philippinis. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


S. CONGREGATIO DE RELIGIOSIS 


I. 
DECRETUM. 


DE ELEEMOSYNIS IN FAVOREM PII OPERIS, A TERRA SANCTA NUNCUPATI, 
COLLIGENDIS. 


Sacra Congregatio, Negotiis Religiosorum Sodalium praeposita, ut 
pluribus iam exortis dubiis finem imponeret, vel forsan exorituris 
aditum praecluderet, declarandum censuit, prouti declarat, Decreto de 
Quaestuatione, d. d. 21 Novembris 1908, Ordines et Instituta Religiosa 
respiciente, eiusque normis minime fuisse comprehensum, nec com- 
prehendi Pium Terrae Sanctae Opus, Ordini Fratrum Minorum com- 
missum; quum illud Opus peculiares eiusdem Ordinis necessitates et 
individuam utilitatem longe transgrediatur, ab Apostolica Sede pluries 
fuerit ac plenissime approbatum, privilegiis auctum ac vehementer com- 
mendatum. Eadem igitur Sacra Congregatio, nedum praedicto Operi 


730 acta Apostolicae Sedis. - Commentarium Officiale. 


detrimentum praecavens, auxilium potius impendens, decernit ac iubet, 
ut collectae in favorem Terrae Sanctae, quae sive Feria sexta Parasce- 
ves, sive aliis per annum diebus usque adhuc fieri consueverunt, a Patri- 
bus Minoribus, sive per se, sive per alios probatae fidei viros, iuxta 
-regulas et consuetudines hac in re laudabiliter servatas, ubique fiant 
etiam in posterum, memorato Decreto diei 21 Novembris 1908 aliisque 
in contrarium non obstantibus. 

Quibus omnibus Sanctissimo Domino Nostro Pio Papae Decimo ab 
infrascripto Cardinali Praefecto, die 1 Octobris 1909 relatis, Sanctitas 
Sua eadem rata habere et confirmare dignata est. 


Fr. I. C. Carp. Vives, Praefectus. 
L. S. 


Vincentius La Puma. 


II. 


DECRETUM. 
DE ALIQUA IN NOVITIATU STUDIIS OPERA DANDA. 


Ad explorandum animum illumque religiosa perfectione gradatim 
imbuendum, Novitiatus institutus est, qui ideo, per unum saltem annum, 
sub Magistro, spiritualibus tantum exercitationibus totus insumitur. 

Quum autem experientia constet, adsiduis pietatis officiis, licet 
opportune variis, adolescentium praesertim defatigari mentem, et ad 
continuos per diem religionis actus minus intentam afferri plerumque 
voluntatem; et quum in ipso Novitiatu moderata aliqua studiis assi- 
gnatio possit Novitiis non parum utilitatis afferre, ne dediscant quae 
didicerunt, ac re ostendant quales sint ingenio, idoneitate et diligen- 
tia; Sacra Congregatio, Negotiis Religiosorum Sodalium praeposita, in 
Plenario Coetu Emorum Patrum, die 26 Augusti 1910 ad Vaticanum 
habito, sequentia statuit, a singulis Ordinibus et Congregationibus Reli- 
giosis apprime servanda: 

1. Novitii, privatim, unam horam singulis diebus, festis tantum 
exceptis, studiis dedicabunt. 

2. Studiis praeerunt Magister Novitiorum vel Vicemagister, qui 
respondente scientia pollere debent, vel, aptius, aliquis ex professori- 
bus humaniorum litterarum, qui domi vel prope commoretur. Horum 
erit, non ultra ter in hebdomada, per unam horam, praeter aliam, quo- 
tidie a Novitiis studiis privatim addicendam, Novitios in unum colle- 

ctos, veluti in Schola, instruere aut saltem eorum progressus in studiis 
exquirere. 

3. Quamvis haec ut veri nominis schola censeri nequeat, non 
tamen veluti merum mortificationis exercitium habeatur. Ita igitur fiat, 
ut, inde, Novitii omni cum diligentia in eam incumbant ac verum fru- 
ctum ex eadem percipiant; hinc autem, Magistri apta methodo studia 
moderentur, de uniuscuiusque tyronis talento ac sedulitate iudicium 
adipiscantur et progressum curent. Genus autem studiorum cuiusvis 
Ordinis vel Congregationis naturae respondeat. Linguae patriae, et pro 
Novitiis Ordini sacro destinatis, linguae latinae quoque ac graecae stu- 
dium commendatur, sive per repetitionem eorum, quae iampridem No- 
vitii didicerunt, praesertim grammatices, sive per lectionem eorum san- 
ctorum Patrum et antiquorum Ecclesiae auctorum, quos litteris quoque 
enituisse constet, v. g. S. Ambrosii, S. Augustini, S. Hieronymi, Lactan- 
tii, S. Ioannis Chrysostomi, Eusebii et similium; item Evangelii S. Lucae 
et Actuum Apostolorum, graece conscriptorum. 

Scripta quoque exercitia, v. g. extemporalia, exempla Mariana, 
magna cum utilitate accedere poterunt. Quae quidem omnia et alia, 
sive patrio sive latino sermone redacta, ut Novitii e suggestu legant 
vel memoriter recitent summopere convenit,ad veram pronuntiationem 
et quamdam publice dicendi dexteritatem adquirendam. Item opportu- 
num erit, ut Novitii inter se colloquentes, loco patrii sermonis, lingua 
aliquando utantur latina, qua poterunt etiam interdum breves sermones 
vel catecheticas instructiones ad sodales habere. 

4. Qui scholae praeest adnotet, in scriptis, cuiusvis Novitii dili- 
gentiam ac progressus, et horum, item scriptum, mittat ad Superiorem 
Generalem vel Moderatorem Provincialem testimonium, reliquis adden- 
dum, antequam Novitii, expleto Novitiatu, ad professionem votorum 
admittantur. 

Quae omnia Sanctissimus Dominus noster Pius Papa Decimus, 
referente infrascripto Subsecretario, confirmare dignatus est, die 27 Au- 
gusti 1910. Contrariis quibuscumque, etiam speciali mentione dignis. 
minime obstantibus. 

Datum Romae, ex Secretaria eiusdem Sacrae Congregationis, die 
27 Augusti 1910. 


Fr. J. C. Carp. Vives, Praefectus. 
L. S. 


Franciscus Cherubini, Subsecretarius. 

DECRETUM. 


QUOAD SACERDOTES COMITANTES PRAESIDEM CAPITULI 
IN ELECTIONE PRIORISSAE. 


Emi Patres Sacrae Congregationis, Negotiis Religiosorum Sodalium 
praepositae, in Plenario Coetu,ad Vaticanum habito die 26 mensis Au- 
gusti 1910, quaestioni, saepe agitatae, si et quot Sacerdotes sociare sibi 
debeat EpiscopuS vel Praelatus Regularis, qui praeest Monialium Capi- 
tulo, ad eligendam Abbatissam vel Priorissam Monasterii coacto, re 
inature perpensa, responderunt: 

« In electionibus Abbatissae aut Priorissae, sive Monasterium subii- 
« ciatur Episcopo, sive Praelato Regulari, singula vota Monialium in 
«urna clausa colligantur et a Praelato Praeside cum duobus Sacerdo- 
« tibus scrutatoribus aperiantur; quod si gravi de causa, vota oretenus 
« dentur, id fiat coram Praelato, adsistentibus tamen Sacerdotibus scru- 
« tatoribus. Sacerdotes, de quibus agitur, sint maturae aetatis et pro- 
« batae virtutis. Attamen uti scrutatores aut socii Episeopi vel Prae- 
« lati non admittantur ipsi Monialium Confessarii ordinarii ». 

Quae omnia Sanctissimus Dominus noster Pius Papa X, refe- 
rente infrascripto Subsecretario die 27 eiusdem mensis Augusti 1910, 
rata habere et confirmare dignatus est. Contrariis quibuscumque non 
obstantibus. 

Datum Romae, ex Secretaria Sacrae Congregationis de Religiosis, 
die 27 augusti 1910. 


Fr. J. C. Carp. Vives, Praefectus. 


L. S. 
Franciscus Cherubini, Subsecretarius. 

SIGNATURA APOSTOLICA 


VERCELLEN. (Vercelli). 
REMOTIONIS. 


in turno Rotali habito die decima secunda mensis Maii 1909, Ponente 
R. P. D. Michaele Lega Decano, dubium sub secreto pertractatum est 
«an constaret de nullitate sententiae vel processus iudicialis, ita ut esset 
« locus remotioni parochi Fantone a paroecia loci Asigliano, vel priva- 
« tioni eiusdem beneficii parochialis in casu »; et RR. PP. respondere 
censuerunt: « constare de validitate sententiae, et locum esse remotioni 
« parochi Fantone, cum reservatione annuae pensionis mille libellarum 
« ad formam eiusdem sententiae archiepiscopalis die 21 Januarii 1908 » '. 

Contra huiusmodi Rotalem Sententiam ipse parochus Fantone ad 
Supremum hoc Signaturae Apostolicae Tribunal recursum intra terminos 
a Lege Propria constitutos protulit. Cuius quidem recursus argumenta 
longe lateque perpensa sunt in Ordinaria Supremi Tribunalis Sessione ha- 
bita in aedibus Vaticani, die decima sexta mensis Iulii currentis anni 1910, 
relatore Emo et Rmo P. D. Francisco de Paula Cassetta; propositoque 
dubio, scilicet: 

Sitne nulla Rotalis Sententia et sitne locus eius circumscriptioni+ 

Eminentissimi Iudices responderunt: 

Negative. 

In expensis autem iudicialibus Supremum idem Tribunal condemnavit 
ipsum parochum Iosephum Fantone, dempto tamen honorario advocati 
paroeciae oppidi Asigliano. 

Atque ita editum est, pronunciatum, decretum, declaratum ac deti- 
nitive sententiatum; mandatumque ut haec definitiva sententia publici 
iuris fieret, atque ab omnibus ad quos spectet executioni mandaretur, 
non solum etc., sed et omni ete. 

Datum Romae ex aedibus Supremi Tribunalis die 26 mensis Iu- 
lii 1910. 

L. 4% S. Nicolaus Marini, a Secretis S. A. S. 7. 


Ita est. 
Iosephus Adv. Fornari. S. T. A. 


! Cfr. Acta Apostolicae Sedix, an. 1, vol. 1, n. 10, pag. 470-71. 

SECRETARIA STATUS 


EPISTOLA 


AD R. P. D. FRANCISCUM E. RICARD, ARCHIEPISCOPUM AUXITANUM, QUI BEA- 
TISSIMO PATRI MENTEM SUAM APERUIT CONDENDI IN PROPRIA DIOECESI 
SOCIETATEM PRO VOCATIONIBUS ECCLESIASTICORUM. 


Je me suis empressé de porter a la connaissance du Saint-Pére 
le projet d’ Association de priéres et de zéle en faveur des vocations ecclé. 
siastiques, que vous avez l’intention d’établir dans votre diocése, et j'ai 
recu l’agréable mission de vous transmettre les paternels encouragements 
de Sa Sainteté. 

La recherche et le choix des sujets aptes a étre élevés a l’honneur 
du Sacerdoce, leur formation et le développement de leurs aptitudes 
dans les Séminaires par une féconde discipline morale et intellectuelle 
sont une cuvre d’une importance trop capitale pour ne pas étre l'objet 
d'une sollicitude toute spéciale de la part du Saint-Pére. 

Aussi, est-ce une grande consolation pour Son ceeur de Pasteur 
Supréme que de voir déja un certain nombre d’Evéques de France, par 
des lettres pastorales ou par des ceuvres généreuses, intéresser le clergé 
et les fidéles 4 cette formation des aspirants au Sacerdoce. 

Pour ce qui concerne les Indulgences et faveurs spirituelles solli- 
citées, Votre Grandeur voudra bien en adresser directement la demande 
a la S. Congrégation du Saint-Office. 

Le Saint-Pére vous accorde paternellement a vous méme, au clergé, 
aux éléves des Séminaires et aux fidéles de votre diocése la bénédiction 
apostolique. 

Le 4 Juillet 1910. 

R. Carp. Merry DEL VAL, 

L. +4 S. a Secretis Status. 


— 


J 


VI. Quod significabas. - RK. P. D. Alphonso Mariae Andreoli, Episcopo 
Feretrano, apparanti solemnia ob restitutam suae ecclesiae 
principem aedem. - 10 augusti 1910. 

VII. Quod significatum est. - Ad R. P. D. Raymundum Villard, mee 
pum Augustodunensium, decimo recurrente saeculo a condito 
Cluniaciensi coenobio. - 22 augusti 1910 . 

VIII. Quamvis explorata. - Ad R. P. D. Eugenium lacobum Grellier, Epi- 
scopum Vallis Vidonis, adhaerentem decreto de aetate admitten- 
dorum ad primam Communionem eucharisticam. - 5 septem- 
bris 1910 . 


S. CONGREGATIO S. OFFICII. 
Decretum quo nonnulla damnantur commentaria et opera. - 10 septem- 


bris 1910 . 


S. CONGREGATIO CONSISTORIALIS. 


Nominationes Episcoporum 


S. CONGREGATIO DE RELIGIJOSIS. 


1. Decretum de eleemosynis in favorem operis. a Terra Sancta nuncupati, 
colligendis. - 1 octobris 1909. 
ll. Decretum de aliqua in novitiatu studiis opera font - 27 augu- 


III. Decretum quoad capituli in dations 


priorissae. - 27 augusti 1910. 


SIGNATURA APOSTOLICA. 


Vercellen. - Remotionis. - 26 iulit 1910 . 


SECRETARIA STATUS. 


EPISTOLA. 


Ad R. P. D. Franciscum E. Ricard, Archiepiscopum Auxitanum, qui Bea- 
tissimo Patri mentem suam aperuit condendi in propria dioecesi 
Societatem pro vocationibus ecclesiasticorum. - 4 iulii 1910. 

